Fimmtán ára Íris , Eva og Hildur ræða lífið í tíunda bekk . Fyrir rúmlega fimm árum náði ég tali af vinkonunum Evu , Írisi og Hildi , þá tíu ára . Ég sá þær fyrst rúlla niður Frakkastíginn á hjólabrettunum sínum , sjálfsöruggar og áhyggjulausar með miðbæinn í höndum sér . Viðtalið vakti talsverða athygli en þær höfðu líflegar skoðanir á borgarskipulagi , sjálfsmyndum á Instagram og gamla fólkinu á Facebook . Í dag eru þær í 10. bekk , Hagaskóla og mikið vatn hefur runnið til sjávar síðan þá . Þær segjast ekki halda eins góðu sambandi og áður en spjalli saman í skólanum og fylgist með hver annarri á samfélagsmiðlum . Ég hitti vinkonurnar Evu , Hildi og Írisi heima hjá síðastnefndri í Vesturbæ Reykjavíkur . Ég hafði enga hugmynd um hvort þær væru enn vinkonur eða hvað þær hefðu verið að bralla undanfarin fimm ár . Móðir einnar þeirra aðstoðaði mig við að komast í samband við þær og þarna vorum við , sameinaðar á ný . Ég hafði ekki leitt hugann að því áður hversu félagslega og útlitslega mótandi tímabilið væri frá því að vera tíu til fimmtán ára . Ég átti bágt með að tengja saman andlitin sem ég sá fyrir fimm árum og þau sem sátu andspænis mér á sófanum nú . Auk þess var orðið langt síðan ég tók viðtal síðast og því var ég smá ryðguð þegar ég hóf upptökuna og sagði þeim að „ þetta yrði bara hefðbundið “ . Eitthvað var breytt , en hvort það var ég , þær eða samband þeirra , var óljóst á þessari stundu . Hvað eruð þið að gera í dag ? Eva : Við erum allar í Hagaskóla í tíunda bekk . Ég stunda jazzballett en er reyndar í smá pásu núna . Hildur : Ertu ekki líka oft að teikna ? Eva : Jú , ég er á myndlistanámskeiði núna . Íris : Ég er búin að vera í skóla og að vinna á kassa síðastliðið ár . Það er ekkert mjög skemmtileg vinna . Hildur : Ég er mikið í fótbolta . Ég skrifaði nýlega undir samning hjá meistaraflokki í Val og spila fyrir U - 16 landsliðið . Ég fékk síðan vinnu í Yoyo ís nýlega . Hvernig hefur samband ykkar breyst frá því við hittumst síðast ? Hildur : Það hefur breyst helling . Íris : Önnur áhugamál og þannig . Eva : Við hittumst ekki jafn mikið , við vorum náttúrulega alltaf saman . Hildur : Við tölum alveg saman í skólanum . Ég hefði aldrei trúað að við yrðum ekki jafn góðar vinkonur eftir 5 ár . Eva : Það hefur svo margt breyst en samt ekki . Íris : Rosalega margt búið að gerast . Ef einhver hefði sagt okkur allt sem hefði gerst á fimm árum , hefðum við ekki trúað því . Eins og hvað ? Íris : Bara fólkið í kringum mann . Eva : Já og allt sem gerist í skólanum , nýir vinir og vinir sem eru ekki lengur . Hildur : Alls konar drama og svona . Það er sem sagt ýmislegt sem gengur á í 10. bekk ? Íris : Já , en það er líka mjög gaman . Maður er mest bara að hanga með vinum sínum . Hildur : Það er að minnsta kosti skemmtilegra að vera í tíunda bekk en áttunda og níunda . Núna er mikið að gera í skólanum , þannig að ég fer bara á æfingu og svo heim að læra . Ekki beint spennandi . Maður er mest með vinkonum sínum , bara að tjilla . Eruð þið enn á hjólabrettum ? Eva : Nei , þetta var svona æði í eitt ár svo bara hættum við . Fyrir fimm árum sögðuð þið að það væri aðeins gamalt fólk á Facebook . Hefur það eitthvað breyst ? Íris : Ég veit ekki um neinn sem er á Facebook . Eva : Ég sjálf kann ekkert á Facebook . Hildur : Við erum kynslóð sem notar bara Snapchat og Instagram . Íris : Já Instagram mest og Snapchat til þess að tala við fólk og kynnast fólki sem þú ert ekki endilega með í skóla . Hvernig finnur maður fólk á Snapchat ? Eva : Oftast stendur það á prófilnum þínum á Instagram eða kannski einhver sem sendir þér prófilinn . Íris : Fólk fer ekki upp hvert að öðru og byrjar að tala saman , það byrjar oftast í gegnum Snapchat . Hildur : Já , ég er ekki að fara að tala við strák á Messenger eða á Instagram . Hvers vegna er formlegra að tala saman á Instagram heldur en Snapchat ? Hildur : Því maður talar saman með myndum í gegnum Snapchat . Eva : Líka ef þú sendir eitthvað á Instagram þá er það alltaf þarna , það hverfur ekki . Íris : Það er reyndar svo fyndið að skoða gömul skilaboð á Instagram . Mér finnst magnað að við höfum mátt vera á Instagram svona ungar . Hildur : Við vorum svona átta ára ! Þið voruð með sterkar skoðanir á ofnotkun sjálfsmynda á samfélagsmiðlun . Íris talaði um að þær væru ofnotaðar og Hildur sagði söguna af stelpu sem væri með 28 myndir á Instagram og 27 þeirra væru sjálfsmyndir . Hvað finnst ykkur um það í dag ? Hildur : Þetta er alltof fyndið , ég var að lýsa okkur sjálfum í dag ! Íris : Já vá , ég held við séum nánast bara með sjálfsmyndir núna . Finnið þið fyrir pressu að vera á samfélagsmiðlum ? Íris : Já , mjög mikið . Það er kannski búið að minnka aðeins upp á síðkastið . Eva : Sumir finna mikla pressu , sérstaklega þeir sem eru með mikið af fylgjendum . Hildur : Já , sumar stelpur eru með svona 2.000 fylgjendur og þetta er bara eins og vinnan þeirra . Alltaf að setja í story og eitthvað . Eva : Álag að þurfa alltaf að vera með myndir til að pósta . Hvað með samanburð á samfélagsmiðlum ? Íris : Ég pæli ekki mikið í því . Þú veist maður myndi ekkert vilja að það væri ógeðslega ljót mynd af manni í story hjá vinkonu manns sem er með 2.000 fylgjendur . En annars er manni oftast sama . . en samt ekki alveg . Eitt af því sem ég hef tekið eftir á Instagram er notkun á uppfylliefni ( e. filler content ) , ljósmyndir á Instagram , sem eru ekki sjálfsmyndir , og þjóna eingöngu þeim tilgangi að prófíllinn sé ekki uppfullur af sjálfsmyndum . Allar : Já , við þekkjum þetta . Eva : Ég er með nokkrar svoleiðis . Hildur : Þetta snýst aðallega um lúkkið á prófílnum . Það séu ekki bara sjálfsmyndir . Eva : Þetta séu ekki bara allt myndir af þér . Íris : Ég er til dæmis bara með fjórar myndir á Instagram hjá mér . Eruð þið farnar að huga að menntaskóla ? Hildur : Ég vil eiginlega ekki ákveða fyrr en ég veit einkunnirnar mínar , mögulega í Versló . Eva : Ég er ekkert búin að ákveða . Íris : Ég var að hugsa MR , kannski Versló en það kemur í ljós . Hildur : Þú þarft nánast að vera með A í öllu til að komast inn í Versló . Eva : Þetta er svo skrítið og flókið einkunnakerfi . Hildur : Já maður fær framúrskarandi , hæfni náð og svo framvegis . Síðan eru allir litirnir grænir og bláir . Endalaust svona . Allar : Hvað er það ? Þegar við hittumst síðast þá rædduð þið kvíðann yfir því að þurfa að vinna einn daginn . Hildur þú talaðir um að eina vinnan sem þú myndir sinna væru hestar á sumrin og að þú þyrftir ekki einu sinni að fá borgað fyrir það . Hildur : Þetta var sumarið sem ég fór í sveit til frænku minnar og fékk hesta á heilann ! Ég veit ekki alveg hver pælingin var að vera í vinnu sem er ekki launuð . Íris : Við höfðum svo miklar skoðanir þarna . Hvað vorum við eiginlega gamlar ? Hildur : 10 ára , við höfðum held ég meiri skoðanir þá en nú . Eva : Meira að segja á Sundhöllinni , við vorum mjög ósáttar með hana . Hún er reyndar orðin miklu betri í dag . Eva : Líka að sjá krakka á þessum aldri , í fimmta bekk , manni finnst þau svo lítil . Íris : Og þá fannst manni tíundu bekkingar vera fullorðið fólk . Hildur : Já eiginlega , eins og fullorðið fólk . Finnst ykkur þið fullorðnar núna ? Hvar verðið þið eftir fimm ár ? Eva : Líklega bara í skóla . Hildur : Vonandi í háskóla , kannski í Bandaríkjunum . Íris : Ef við förum allar í sitthvorn skólann þá veit maður aldrei hvernig verður með okkur . Eva : Já , það breytir öllu . Ég vona að við verðum enn vinkonur , maður veit aldrei . Hildur : Við munum alltaf heilsa hver annarri en verðum kannski ekki alltaf að hittast . Eva : Kannski lenda einhverjar af okkur saman í bekk . Hildur : Instagram hjálpar okkur samt að vera vinkonur áfram , við getum alltaf fylgst með hvað hver önnur er að gera .